**HRVATSKA ODVJETNIČKA KOMORA**

**ODVJETNIČKI ZBOR OSIJEK**

Godišnji izvještaj Zbora u razdoblju od lipnja 2017. do svibnja 2018.

Poštovane kolegice i kolege, kao i svake godine podnosim Izvješće o radu Upravnog odbora OZ Osijek, kao točka dnevnog reda godišnje Skupštine, kako slijedi.

***U v o d n o***

Prošlu godinu aktivnosti HOK-e obilježio je pokušaj provedbe Akcijskog plana za rasterećenje gospodarstva (sukladno smjernicama komisije EU) Ministarstva gospodarstva, u okviru čega su predložene i reforme odvjetničkih usluga. Provedba je još uvijek u fazi 'pokušaja' jer ono što EU smatra rasterećenjem gospodarstva - Komora smatra liberalizacijom tržišta. U svakom slučaju jedini ustupak komisiji EU, za sada, jeste novi Pravilnik o oglašavanju (*šire mogućnosti oglašavanja*) koji je u završnoj fazi izrade.

Ovdje je znakovita činjenica da, koliko je meni poznato, nitko od odvjetnika (zborova) nije imao primjedbi na tender Pravilnika o oglašavanju iako je ovo bila jedinstvena prilika da se kroz Pravilnik osuvremeni naš arhaični i zastarjeli Etički kodeks.

Najvažnija bitka u našem „dvorištu“, u OZ Osijek, vodila se u svezi donošenja sudskih rješenja o troškovima branitelja u kaznenim postupcima. Naime, drži me osjećaj da je situacija u Osijeku, posebice na Županijskom sudu, jedna od lošijih u Hrvatskoj. Stoga sam na prijedlog Upravnog odbora u veljači ove godine i reagirao na način da sam poslao protestnu notu na adresu predsjednika ŽSO i osobno kolegi Rašiću objasnio problem.

Općenito je stajalište da odvjetnici uglavnom kritiziraju rad Komore i Zborova a gotovo ništa ne predlažu, **nema inicijative** što se nabolje vidjelo upravo u svezi prijedloga Pravilnika o oglašavanju, kada se nije prepoznala važnost tog akta i prilika da se na mala vrata uvedu velike promjene.

***O b a v j e š ć i v a nj e***

Upravni odbor Zbora sastaje se redovito par dana prije UO HOK-e kako bi se članovi UO Zbora upoznali s dnevnim redom UO HOK-e. Ponekad, kada to izvanredne okolnosti nameću, odluke se donose telefonskim putem.

Potkraj ovoga mandata proširili smo transparentnost informacija prema članstvu na način da smo započeli s prosljeđivanjem sve većeg broja priloga za sjednice Upravnog odbora za koje smatramo da su od značaja za sve članove HOK-e, sve kako bi zainteresirali članove za iznalaženje i sudjelovanje u donošenju novih rješenja.

Zbor dva do tri puta godišnje usklađuje i ažurira liste odvjetnika u kaznenopravnim stvarima. Tijekom prošle godine nije bilo posebnih prigovora u smislu nepoštivanja redoslijeda s liste.

***P r e g l e d d o g a đ a nj a***

10. lipnja 2017. održano je sportsko druženje odvjetnika i vježbenika u Ladimirevcima.

U organizaciji Odvjetničke akademije HOK održana su slijedeća predavanja:

12. lipnja 2017. predavanje „Europski platni nalog i ovršni naslov – primjena u praksi “ održala je dr.sc. Jelena Čuveljak, sutkinja Visokog trgovačkog suda RH

21. rujna 2017. prof.dr.sc. Gordana Buljan Flander, ravnateljica Poliklinike za zaštitu djece i gđa Lana Peto Kujundžić, sutkinja za mladež održale su na PFO prvi modul edukacije “Pravosuđe prilagođeno djeci“ pod nazivom „Kaznenopravna zaštita djece“.

17. listopada 2017. Đuro Sessa i Damir Kontrec, suci Vrhovnog suda RH održali su predavanje „Novela ovršnog zakona“,

7. studenog 2017. Damir Kos, sudac Vrhovnog suda RH,Tanja Pavelin Borzić, sutkinja Županijskog suda u Zagrebu, Lidija Vidjak, sutkinja Županijskog sud u Zagrebu održali su predavanje „ VII Novela zakona o parničnom postupku“.

18. studenog 2018. održan je seminar o Sprečavanju pranja novca kojeg je izlagala mr.sc. Slavica Pezer Blečić, predstojnica je Financijskog inspektorata pri Ministarstvu financija.

22. studenog 2017. Dragan Katić, sudac VS RH izlagao je u hotelu Osijek kolegama i kolegicama Zbora Osijek temu „Zastara u sudskoj praksi“. Predavanju je gostovao doc. dr.sc. Zvonimir Jelinić, s Katedre građansko-pravnih znanosti PFO.

20. prosinca 2017. organizirana je prigodna kazališna predstava povodom predbožićnih blagdana, za djecu odvjetnika i vježbenika, u dječjem kazalištu u Osijeku.

22. prosinca 2017. u „Muzeju okusa“ u Osijeku je održana tradicionalna božićna zabava za odvjetnike s pratnjom i vježbenike.

25. siječnja 2018. u prostorijama Zbora Osijek održano je predavanje „Utjecaj povrede privatnosti u radnom odnosu na ishod radnog spora“, koje je izlagala mr.sc. Iris Gović – Penić, sutkinja Županijskog suda u Zagrebu.

8. veljače 2018. prof.dr.sc. Gordana Buljan Flander, ravnateljica Poliklinike za zaštitu djece i gđa Lana Peto Kujundžić, sutkinja za mladež održale su drugi modul edukacije pod nazivom „Počinitelji maloljetnici i mlađi punoljetnici“.

1. ožujka 2018. Perica Norac- Kevo, sutkinja Županijskog suda u Velikoj Gorici, doc.dr.sc. Hrvoje Lisičar, i doc.dr.sc. Marko Jurić,s Pravnog fakulteta u Zagrebu su održali seminar  **„**Opća uredba o zaštiti podataka: novote i primjena u praksi (GDPR)“.

12. travnja 2018. prof.dr.sc. Vlado Jukić, ravnatelj Klinike za psihijatriju Vrapče u Zagrebu i pročelnik Zavoda za forenzičku psihijatriju održao je predavanje „Osnove forenzičke psihijatrije“.,

26. travnja 2018. u organizaciji Ministarstva pravosuđa provedena je edukacija vezana za projekt eKomunikacija između odvjetnika i Trgovačkog suda u Osijeku.

26. travnja 2018. gđa Iva Bendak,viši specijalist za pravnu podršku u FINA-i održala je predavanje e-dražba.

Odvjetnički Zbor Osijek na svako predavanje poziva sve članove Zbora Vukovarsko srijemske županije.

27. travnja 2018. Dubravko Marjanović, predsjednik Zbora Osijek je sudjelovao na XXVII. Redovnom godišnjem Zboru Udruge hrvatskih sudaca u hotelu „Osijek“.

***S u r a d n j a s P r a v n i m f a k u l t e t o m u O s i j e k u***

Članovi Zbora aktivno sudjeluju u radu Komisije za kvalitetu pri PFO i Pravno ekonomskoj klinici pri PFO.

Odlukom Upravnog odbora iz travnja 2018. članovi UO preuzeli su obvezu primitka i edukacije desetak studenata PFO na praksu.

PFO je pozvao članove Zbora na radionicu Pravosuđe prilagođeno djeci u okviru Jean Monnet katedre za prekogranično kretanje djeteta u EU, koju vodi doc. dr.sc. Paula Poretti.

Katedra građanskog prava PFO u Osijeku pozvali su članove Zbora na Međunarodna znanstvena konferencija PFO „Dosezi, stanje i perspektive– nasljedno pravo u EU“, povodom 15 godina Zakona o nasljeđivanju u RH, dana 26. i 27. listopada 2018.

***B r o j č l a n o v a Z b o r a***

U imenik odvjetnika HOK-e na dan 09.01.2018. upisano je 4.720 odvjetnika i 1576 vježbenika. Tijekom 2017. nastavio se nekontrolirani rast broja odvjetnika jer taj broj raste za oko 8% godišnje. Naš Zbor brojčano stagnira, na dan 16. svibnja 2018. broji 191 odvjetnika.

Novoupisani odvjetnici nakon skupštine od svibnja 2017 : Iva Kovačev, Bojan Tojagić, Darko Dodik, Bojana Retkovac, Elvira Zohil, Ivana Peranović i Morisa Mikić.

Odvjetnici brisani iz imenika odvjetnika HOK-e : Duško Zec, Jelena Ćurić, Ana Hrstić, Renata Tot Ivezić, Radoslav Arambašić, Marin Novaković, Blanka Gambiraža, Julka Bandić, Radan Kovač, Nikola Knežević.

***B l a g a j n i č k o i z v j e š ć e***

Hrvatska odvjetnička komora vodi kompletno knjigovodstvo za OZ Osijek.

Stanje na računu OZ Osijek od 1. siječnja – 30. travnja 2018. iznosi 301.754,14 kn.

Kalendarsku godinu 2017. smo završili s 252.974,20 kn viška.

Troškovi božićnog domjenka Zbora i darivanja djece odvjetnika i vježbenika su unaprijed planirani i nisu se probijali od planiranog.

Prema odluci Upravnog odbora HOK-e, jedna mjesečna članarina svih članova HOK se u godini izdvaja za Odvjetničku akademiju HOK koja nam organizira stručna predavanja tijekom godine.

***N a k r a j u, o n o n e m a n j e v a ž n o***

Plaćajte članarinu i premiju osiguranja, jer neplaćanjem činite težu povredu dužnosti iz čl. 96. Statuta Komore.

Osijek, 16. svibnja 2018.

Hrvatska odvjetnička komora  
Odvjetnički zbor Osijek

predsjednik

Dubravko Marjanović